እቲ ንሱ ዘቑሞ መንግስቲ `ሓላው ዲሞክራስን ቅዋምን` ክኸውን`ዩ ኢሉ ድማ ተመባጺዑ። `እዚ መብጽዓ ናይ ውድብ ወይ ናይ ሓደ ሰብ ኣይኮነን። ማሕላ ኣብ ቅድሚ ኣምላኽ`ዩ` ድማ ኢሉ። `ንሃገን ህዝብን ዝውፈይ እዱብ መንግስቲ ንኸቕውም`የ ተመባጺዐ፡ ክገብሮ ምዃነይ ድማ ቃል እኣትወልኩም` ኢሉ ንሱ ብጣቕዒትን ሆታን ንዘሰነይዎ ደገፍቱ ኣብ ዘስምዖ መደረ። `ንትዕድልቲ ብራዚል ሓቢርና ክንልውጦ ኢና` ድማ ኢሉ። ነቐፍቱ ግን እዚ ኣብ ሰራዊት ብራዚል ናይ ካፒተን ማዕርግ ዝነበሮን ነቲ ብራዚል ኣብ ትሕቲ ወተሃደራዊ ምምሕዳር ዝነበረትሉ እዋን ዝናፍቕን ቦልሶናሮ ነጻነታት ሰባት ከይገትእን ቅዋም ብራዚል ከይጉርጉሕን ይሰግኡ። ድሕሪ`ቲ ኣብ እዋን ጎስጓስ ምርጫ ዘስምዖ ዝነበረ ዓሌታውነትን ጽልኢ ኣብ ልዕሊ ግብረ-ሰዶማውያንን ደቂ ኣንስትዮን ድማ ብዛዕባ መሰል ውሑዳን ይሻቐሉ። ኣዳድ`ከ እንታይ በለ?
